R. K. Narayan
R. K. Narajanas (tamil. ராசிபுரம் கிருஷ்ணசாமி நாராயணசாமி  = Rācipuram Kriṣnasvāmi Ayyar Narayanasvāmi, 1906 m. spalio 10 d. Čenajuje – 2001 m. gegužės 13 d. Čenajuje) – indų rašytojas, kūręs anglų kalba. Labiausiai išgarsėjo dėl kūrinių, kuriuose vaizduojamas autoriaus išgalvoto Pietų Indijos miestelio Malgudžio (angl. Malgudi) gyvenimas. R. K. Narajanas, kartu su M. R. Anandu ir R. Rao, labai prisidėjo prie Indijos literatūros anglų kalba populiarinimo bei pripažinimo pasaulyje. R. K. Narajano literatūrinis kelias prasidėjo nuo biografiniais faktais grįstos romanų trilogijos: „Svamis ir draugai“ (angl. Swami and Friends), „Humanitarinių mokslų bakalauras“ (angl. The Bachelor of Arts) ir „Anglų kalbos mokytojas“ (angl. The English Teacher). Vėliau publikuota daugiau nei dešimt kitų romanų, kelios autobiografinės apybraižos, sutrumpintos indų epų „Mahabharata“ ir „Ramajana“ versijos bei keli apsakymų rinkiniai. Autoriaus kūrybai būdinga švelni ironija, dėmesys konkrečiam personažui bei jo kasdieniam gyvenimui, subtilus humanizmas, socialinių realijų vaizdavimas. R. K. Narajano kalba neįmantri, paprasta. Prozoje nemoralizuojama, vengiama tiesioginių politinių bei istorinių debatų. Aplinkybės svarbios tik tiek, kiek jos veikia personažų kasdienį gyvenimą, ateities planus. Nors Narajanas dėl lengvo rašymo stiliaus dalies kritikų yra peikiamas, tačiau kiti literatūrologai teigia, jog jį pelnytai galima prilyginti tokiems rašytojams kaip Čechovas bei V. Faulkneris. Narajanas už savo kūrinius pelnė ne vieną apdovanojimą. Pagal R. K. Narajano knygas sukurti filmai hindi, tamilų bei kanadų kalbomis. Į lietuvių kalbą išverstas autoriaus romanas „Gidas“ (angl. The Guide) bei keletas apsakymų.